Sankt Knuds Torv summer lige nu af liv. Det er nemlig i dag, lørdag, Aarhus Central Food Market slår dørene op og byder folk ind i den en ny udgave af Aarhus-hallen.

Annonce

Der dufter af brænderøg og chili con carne på Sankt Knuds Torv. Boder med street food serverer mad til forbipaserende, og mange spændte mennesker er mødt op for at være blandt de første til at opleve byens nyeste madmarked.

Folk stod i kø for at komme ind på byens nye madmarked. Foto: Kim Haugaard

Allerede klokken 11.30 begyndte folk at stille sig i kø foran Aarhus-hallen, der er et nyt madmarked, hvor man både kan sidde og nyde et godt måltid og købe friske råvarer med hjem til tilberedning i eget køkken.

Der er masser af spændende mad på det nye marked. Foto: Kim Haugaard

Åbningen af Aarhus Central Food Market fejres lørdag med en masse oplevelser for store og små, blandt andet taler tv-kok Anne Hjernøe og Søren Dahl fra Café Hack om århusianernes madvaner.

I dag åbner Aarhus Central Food Market. Foto: Kim Haugaard

Johanne Sønderlund Birn, der er projektleder af Aarhus Central Food Market, har set frem til åbningsdagen med spænding. Folkene bag madmarkedet har været rundt i Danmark og i udlandet for at finde inspiration til markedet, som de håber vil kunne give nyt liv på Sankt Knuds Torv.

Inden markedet kunne åbne har det været vigtigt at finde de helt rigtige samarbejdspartnere og folk til at have madboder i Aarhus-hallen, og der har især været fokus på et helt bestemt kriterium for udvælgelsen.

»Det vigtigste kriterium for at have en madbod her er smagen. Det skal smage godt,« fortæller Johanne Sønderlund Birn, der sammen med kokken Jesper Koch har været med til at udvælge de forskellige boder, der nu er at finde på markedet.

»Det er vigtigt at folk laver det de gør, fordi det er det fedeste i verden,« siger Johanne Sønderlund Birn.